Rok 2005 znamenal pre EXIMBANKU SR obdobie jej ďalšieho dynamického rozvoja. Prioritným cieľom na tento rok bolo ďalšie zefektívnenie činnosti pri maximalizácii objemu podporeného exportu a dôsledné využívanie disponibilných zdrojov EXIMBANKY SR.

EXIMBANKA SR v roku 2005 prostredníctvom bankových a poisťovacích činností podporila export v objeme 70.222 mil. Sk. Vzhľadom na skutočnosť, že dosiahnutá podpora exportu EXIMBANKOU SR v roku 2004 (66.927 mil. Sk) bola vyššia ako rozpočtovaná výška na rok 2005 (66.000 mil. Sk), boli pre rok 2005 stanovené vedením banky interné motivačné ciele podporeného exportu v sume 68.500 až 70.000 mil. Sk. Dosiahnutá výška podpory exportu v roku 2005 v objeme 70.222 mil. Sk predstavuje prekročenie rozpočtu o 6,4 %. Na tomto objeme sa bankové činnosti podieľali 51.067 mil. Sk a poisťovacie činnosti 19.155 mil. Sk. V porovnaní s rokom 2004 vzrástla podpora exportu slovenských podnikateľských subjektov EXIMBANKOU SR o 3.295 mil. Sk, t.j. o 4,9 %. EXIMBANKA SR podľa predbežných údajov Štatistického úradu SR podporila 7,1 % z celkového exportu Slovenskej republiky.

Jednotlivé oblasti obchodno-ekonomických aktivít charakterizujú tieto výsledky: 

Financovanie úverov a záručné aktivity zabezpečovala EXIMBANKA SR formou refinancovania, vystavených záruk, eskontu zmeniek a priameho financovania, čím podporila export v celkovej hodnote 51.067 mil. Sk. To predstavovalo prekročenie zámerov rozpočtu v objeme 47.500 mil. Sk o 7,5 % a prekročenie interných cieľov (49.000 až 50.000 mil. Sk) o 2,1 až 4,2 %. V porovnaní s rokom 2004 zaznamenala podpora exportu nárast o 5,9 %. Na tomto objeme podpory exportu sa podieľali jednotlivé bankové produkty takto:

Tab. č. 1
	v mil. Sk
Produkt	Skutočnosť za rok 2004	Rozpočet
 na rok 2005 *	Skutočnosť za rok 2005	
Refinančné úvery bankám	42.771	43.000	44.145 	
Vystavené záruky klientom	2.863	3.500	4.480	
Eskontné úvery bankám a klientom vrátane odkupu pohľadávok 	2.573	1.000	2.442	
Priame úvery klientom	4	0	0	
Spolu	48.211	47.500	51.067	

* Rozpočet na rok 2005 sa pripravoval v období júl – august 2004, keď ešte neboli známe výsledky za rok 2004.

Komoditnú a teritoriálnu štruktúru podpory exportu prostredníctvom bankových aktivít znázorňujú nasledujúce prehľady:

Tab. č. 2

Komodita (podľa SITC)	Objem	Podiel na podpore vývozu	
Trhové výrobky	27.584 mil. Sk	54,0 %	
Priemyselné výrobky	7.742 mil. Sk	15,2 %	
Chemikálie	6.631 mil. Sk	13,0 %	
Stroje a zariadenia 	4.732 mil. Sk	9,3 %	
Potraviny	2.411 mil. Sk	4,7 %	
Oleje a tuky	1.022 mil. Sk	2,0 %	
Surový materiál	323 mil. Sk	0,6 %	
Nápoje a tabak	73 mil. Sk	0,1 %	
Ostatné komodity	549 mil. Sk	1,1 %	
Spolu	51.067 mil. Sk	100,0 %	

Tab. č. 3

Teritórium	Objem	Podiel na podpore vývozu	
Európska únia                                                 	45.155 mil. Sk	88,4 %	
Krajiny SNŠ                                           	2.177 mil. Sk	4,3 %	
Ostatné krajiny OECD	955 mil. Sk	1,9 %	
Juhovýchodná Ázia                                          	687 mil. Sk	1,3 %	
Krajiny EZVO	448 mil. Sk	0,9 %	
Blízky a Stredný Východ	244 mil. Sk	0,5 %	
Ostatné krajiny	1.401 mil. Sk	2,7 %	
Spolu	51.067 mil. Sk	100,0 %	

Na financovanie formou refinančných, eskontných a priamych úverov EXIMBANKA SR k 31.12.2005 použila 6.148.432 tis. Sk, čo je v porovnaní so stavom ku koncu roka 2004 nárast o 746.177 tis. Sk. Ich nárast bol spojený so zvýšením stavu refinančných úverov bankám a eskontných úverov klientom. Využitie rozpočtom vymedzených prostriedkov na financovanie úverov bez cudzích zdrojov ku koncu roku dosiahlo 101,2 %. 

K 31.12.2005 mala EXIMBANKA SR uzavretých 49 zmlúv o účelovom refinančnom úvere s komerčnými bankami v celkovej výške 5.146.659 tis. Sk. Refinančné úvery bankám vrátane úrokov (5.148.403 tis. Sk)  zaznamenali oproti roku 2004 nárast o 383.647 tis. Sk, t.j. o 8,1 %. V porovnaní s rozpočtom (5.100.000 tis. Sk) bol objem prostriedkov umiestnených v tejto forme financovania vyšší o 48.403 tis. Sk. 

Obchodnú činnosť zameranú na podporu exportu uskutočňovala EXIMBANKA SR aj eskontnými úvermi. K 31.12.2005 bolo uzavretých 104 obchodov v celkovom objeme 978.893 tis. Sk. Eskontné úvery klientom vrátane odkupov krátkodobých pohľadávok formou eskontu zmeniek dosiahli 947.762 tis. Sk a eskontné úvery bankám 31.131 tis. Sk. Časť ich objemu vo výške 365.395 tis. Sk bola financovaná zo získaných cudzích zdrojov. Oproti koncu roka 2004 boli eskontné úvery vyššie o 362.530 tis. Sk. 

Zostatok vývozných úverov poskytnutých v predchádzajúcich rokoch formou priameho financovania predstavoval ku koncu roka 2005 objem 21.136 tis. Sk. Tento objem bol spojený s klasifikovanou pohľadávkou z vývozného úveru voči klientovi v konkurze a oproti predchádzajúcemu roku sa nezmenil. 

EXIMBANKA SR v rámci záručných aktivít k 31.12.2005 vystavila bankové záruky a protizáruky v celkovom objeme 2.350.954 tis. Sk, čo predstavuje 105 uzavretých zmlúv. V porovnaní s koncom roku 2004 bol objem vystavených záruk vyšší o 244.727 tis. Sk t.j. o 11,6 %. 

Poisťovacie aktivity EXIMBANKY SR boli orientované na podporu exportu slovenských podnikateľských subjektov poskytovaním poistnej ochrany exportérom voči krátkodobým obchodovateľným rizikám, krátkodobým neobchodovateľným rizikám a strednodobým a dlhodobým rizikám. Pri týchto aktivitách EXIMBANKA SR zabezpečovala rozloženie rizík z poistenia pohľadávok prostredníctvom kvótových zaisťovateľských zmlúv, uzatvorených s renomovanými zahraničnými zaisťovateľmi. Okrem toho fakultatívnou formou využívala aj zaistenie ukrajinského a ruského trhu.

Podpora exportu prostredníctvom poisťovacích činností v roku 2005 dosiahla 19.155 mil. Sk. To predstavuje jej prekročenie oproti zámerom rozpočtu v objeme 18.500 tis. Sk o 3,5 % a plnenie interných cieľov (19.500 až 20.000 tis. Sk) na 95,8 až 98,2 %. Oproti roku 2004 zaznamenala podpora exportu nárast o 2,3 %. Jej štruktúru tvorilo:

Tab. č. 4
		v mil. Sk
Produkt	Skutočnosť za rok 2004	Rozpočet
 na rok 2005 *	Skutočnosť za rok 2005	
Poistenie obchodovateľných rizík	17.358	15.000	17.080	
Poistenie neobchodovateľných rizík	1.358	3.500	2.075	
Spolu	18.716	18.500	19.155	

* Rozpočet na rok 2005 sa pripravoval v období júl – august 2004, keď ešte neboli známe výsledky za rok 2004.

Podpora exportu z poistenia obchodovateľných rizík bola oproti rozpočtu prekročená o 13,9 %. Z poistenia neobchodovateľných rizík podpora exportu bola splnená na 59,3 %. Nižšie plnenie rozpočtu súviselo s tým, že viacero prípadov bolo rozpracovaných do vysokého štádia ich realizácie, pričom dokončenie sa predpokladá v roku 2006. Jedná sa o vývozné projekty napr. do Ruskej federácie, na Ukrajinu a do Turecka. Štruktúru podpory exportu prostredníctvom poisťovacích aktivít z komoditného a teritoriálneho hľadiska znázorňujú nasledujúce prehľady:

Tab. č. 5

Komodita (podľa SITC)	Objem	Podiel na podpore vývozu	
Trhové výrobky	12.880 mil. Sk	67,2 %	
Stroje a zariadenia 	3.501 mil. Sk	18,3 %	
Priemyselné výrobky	1.069 mil. Sk	5,6 %	
Chemikálie	823 mil. Sk	4,3 %	
Potraviny	250 mil. Sk	1,3 %	
Nerastné palivá a mazivá	85 mil. Sk	0,4 %	
Ostatné komodity	547 mil. Sk	2,9 %	
Spolu	19.155 mil. Sk	100,0 %	

Tab. č. 6

Teritórium	Objem	Podiel na podpore vývozu	
Európska únia                                                 	13.562 mil. Sk	70,8 %	
Krajiny SNŠ                                           	3.214 mil. Sk	16,8 %	
Krajiny EZVO	870 mil. Sk	4,5 %	
Ostatné krajiny OECD	577 mil. Sk	3,0 %	
Ostatné krajiny CEFTA                                                            	258 mil. Sk	1,4 %	
Blízky a Stredný Východ	253 mil. Sk	1,3 %	
Juhovýchodná Ázia                                          	131 mil. Sk	0,7 %	
Ostatné krajiny	290 mil. Sk	1,5 %	
Spolu	19.155 mil. Sk	100,0 %	

Na krytie jednotlivých druhov rizík z poistenia mala EXIMBANKA SR k 31.12.2005 k dispozícii tieto zdroje:

a)	obchodovateľné riziká
-	fond na krytie obchodovateľných rizík v sume 391.601 tis. Sk,
-	poistné rezervy v sume 56.705 tis. Sk.

Podiel zaisťovateľov na krytí krátkodobých rizík v roku 2005 činil 66 %. Pre rok 2005 bol stanovený bezpečnostný koeficient 6,0. Poistná kapacita ku koncu roku bola využitá na 75,6 %. Nižšia využiteľnosť poistnej kapacity súvisí s tým, že v roku 2005 bol dotovaný poistný fond v sume 137,3 mil. Sk, čím sa zvýšila poistná kapacita oproti minulému roku o cca 2.423 mil. Sk. Vplyvom tvorby rezerv na poistné plnenia vzniknuté a nenahlásené sa zvýšila poistná kapacita o ďalších cca 200 mil. Sk.

b)	neobchodovateľné riziká
-	fond na krytie neobchodovateľných rizík v sume 1.194.236 tis. Sk,
-	fond na krytie neobchodovateľných rizík strednodobých a dlhodobých vývozných úverov v sume 20.000 tis. Sk,
-	poistné rezervy v sume 385.565 tis. Sk.

V rozpočte na rok 2005 bol stanovený bezpečnostný koeficient 8,0. Poistná kapacita bola využitá na 61,9 %. Nižšie využitie súvisí s posunom realizácie niektorých plánovaných strednodobých a dlhodobých obchodných prípadov, ako aj so zmenami v metodike výpočtu poistnej kapacity, keď sa do bezpečnostného koeficientu zahrnuli aj technické rezervy a tým sa zvýšila poistná kapacita oproti roku 2004.

Vývoj a štruktúra majetku EXIMBANKY SR
	
K 31.12.2005 celková bilančná suma EXIMBANKY SR predstavovala 7.540.612 tis. Sk. Oproti rozpočtu zaznamenala nárast o 345.612 tis. Sk, čo bolo ovplyvnené hlavne získaním cudzích zdrojov. Medziročne sa bilančná suma zvýšila o 172.325 tis. Sk, čo bolo spojené so zvýšením stavu prijatých úverov od bánk v cudzej mene a tiež s tvorbou rezerv v roku 2005. 

Rozhodujúci podiel v štruktúre aktív 80,3 % predstavujú pohľadávky z poskytnutých úverov bankám a pohľadávky z úverov poskytnutých klientom. Ich objem ku koncu roka 2005 činil 6.054.893 tis. Sk, čo znamená nárast oproti roku 2004 o 15,4 %. Vývoj, účel a formy použitia prostriedkov sú spojené s produktmi bankových aktivít, ktoré tvoria refinančné úvery, eskontné úvery a priame úvery klientom.

	Pohľadávky z poistenia a zaistenia vývozných úverov vo výške 24.549 tis. Sk predstavujú prekročenie rozpočtu o 17.549 tis. Sk a sú spojené najmä s pohľadávkami za predpis poistného a minimálne poistné vyfakturovanými v roku 2005 a splatnými v roku 2006, ako aj s pohľadávkou z titulu vyplateného preddavku poistného plnenia v objeme 13.600 tis. Sk, ktorý bude zúčtovaný až v roku 2007.
 
Finančný majetok, zahŕňajúci termínované vklady v bankách, účty v NBS a v komerčných bankách a stav pokladne, ku koncu roku 2005 dosiahol výšku 1.187.027 tis. Sk. Jeho rozhodujúca časť, ktorá slúži na krytie rizík z poisťovacích činností a vystavených záruk, bola umiestnená vo forme termínovaných vkladov v bankách. Ich objem sa oproti roku 2004 znížil o 158.433 tis. Sk a k 31.12.2005 predstavoval 1.141.015 tis. Sk. Oproti rozpočtu bol finančný majetok vyšší o 281.927 tis. Sk, čo súviselo najmä s presunom prostriedkov zo štátnych cenných papierov do termínovaných vkladov v bankách. Časť týchto prostriedkov je vo forme likvidnej rezervy a v ďalšom období bude využitá na financovanie proexportných aktivít.

Súčasťou obchodovateľných aktív boli aj nakúpené cenné papiere v sume 75.456 tis. Sk a tvorili ich štátne dlhopisy. Vo forme štátnych dlhopisov bola držaná časť prostriedkov fondu na krytie obchodovateľných rizík. V porovnaní s rozpočtom bol objem nakúpených cenných papierov nižší o 424.544 tis. Sk pri ich súčasnom poklese oproti roku 2004 o 482.992 tis. Sk. Ich pokles súvisí s nárastom obchodných aktivít a s presunom prostriedkov do termínovaných vkladov v bankách v hodnotenom roku. Umiestnenie dočasne voľných zdrojov do tejto majetkovej zložky súvisí s uplatňovaním ustanovenia § 24 zákona č. 80/1997 Z. z. o EXIMBANKE SR v znení neskorších predpisov, ako aj s pravidlami obozretného podnikania, stanovenými Ministerstvom financií SR, ktoré tieto obchody umožňujú. 

Hmotný a nehmotný majetok EXIMBANKY SR k 31.12.2005 dosiahol výšku 191.023 tis. Sk. V porovnaní s rozpočtovanou výškou bol nižší o 39.152 tis. Sk, čo je dôsledkom toho, že ku koncu roka 2005 neboli vyčerpané prostriedky na plánované investície súvisiace s novým informačným systémom EXIMBANKY SR. Oproti roku 2004 zaznamenal hmotný a nehmotný majetok nárast o 14.350 tis. Sk. 

Ostatné aktíva k 31.12.2005 dosiahli objem 7.664 tis. Sk a sú v nich zahrnuté položky zúčtovania so štátnym rozpočtom (3.953 tis. Sk), položky časového rozlíšenia (2.710 tis. Sk), zásoby (521 tis. Sk), poskytnuté prevádzkové preddavky (363 tis. Sk), usporiadacie účty (50 tis. Sk), pohľadávky voči rôznym dlžníkom (47 tis. Sk) a iné pokladničné hodnoty (20 tis. Sk).

Zdrojmi krytia majetku EXIMBANKY SR boli tieto pasíva:

		Základné imanie vo výške 3.000.000 tis. Sk tvorilo až 39,8 % z celkových zdrojov EXIMBANKY SR. Jeho výška zostala v porovnaní s rokom 2004 nezmenená. 

Účelové fondy tvorené zo zverených zdrojov financovania k 31.12.2005 dosiahli výšku 1.694.236 tis. Sk a tvorili ich:
-	fond na krytie neobchodovateľných rizík v sume 1.194.236 tis. Sk, 
-	fond na financovanie vývozných úverov v sume 500.000 tis. Sk,
-	fond na vyrovnávanie ekonomických rozdielov z operácií na finančných trhoch, ktorý bol ku koncu roku 2005 vyčerpaný.
Výška účelových fondov tvorených zo zverených zdrojov financovania zostala v porovnaní s rokom 2004 nezmenená. 

Ku koncu roka 2005 objem účelových fondov tvorených z vlastných zdrojov financovania predstavoval 1.010.502 tis. Sk. Tvorili ich:
-	fond na záruky v objeme 587.736 tis. Sk,
-	fond na krytie obchodovateľných rizík v objeme 391.601 tis. Sk,
-	fond na krytie neobchodovateľných rizík strednodobých a dlhodobých vývozných úverov v objeme 20.000 tis. Sk,
-	fond na vyrovnávanie úrokových rozdielov z operácií na finančných trhoch v objeme 11.165 tis. Sk.
V porovnaní s koncom predchádzajúceho roku bol stav fondov vyšší o 131.812 tis. Sk, čo bolo spojené s prídelom zo zisku roku 2004 a z nerozdeleného zisku minulých rokov do fondu na krytie obchodovateľných rizík  v čiastke 137.300 tis. Sk. Zo zisku roku 2004 bol tiež dotovaný fond na vyrovnávanie úrokových rozdielov z operácií na finančných trhoch vo výške 5.300 tis. Sk. Zároveň došlo k jeho čerpaniu v sume 10.788 tis. Sk. Uvedený fond slúži na vyrovnávanie úrokových rozdielov pre Českú exportní banku,    a. s., Praha, nakoľko prostriedky fondu vytvoreného zo zverených zdrojov boli vyčerpané.

V roku 2005 boli zdrojmi financovania EXIMBANKY SR okrem vlastných a zverených zdrojov aj cudzie zdroje. Ich zostatok ku koncu roku predstavoval 367.461 tis. Sk, čo je oproti koncu roku 2004 nárast o 98.560 tis. Sk. Ide o prostriedky čerpané od ING Bank N.V., pobočky zahraničnej banky, Bratislava v objeme 8.441 tis. EUR, t.j. 320.836 tis. Sk, a tiež prostriedky čerpané z kontokorentného úveru na bežnom účte vedenom v HVB Bank Slovakia a. s., Bratislava vo výške 1.232 tis. EUR, t.j. 46.625 tis. Sk. Získané cudzie zdroje boli použité výhradne na financovanie zmenkových úverov a odkup pohľadávok v cudzej mene. 

Záväzky z poistenia a zaistenia vývozných úverov v objeme 9.120 tis. Sk tvorili najmä záväzky zo zaistenia, ktoré budú uhradené v 1. štvrťroku 2006 po odsúhlasení technických účtov zo strany zaisťovateľov.

Celková hodnota fondov tvorených zo zisku a ostatných fondov k 31.12.2005 predstavovala 541.898 tis. Sk. Na ich výške sa podieľal zákonný rezervný fond v objeme 540.910 tis. Sk a reprezentačný a sponzorský fond v sume 988 tis. Sk. Zákonný rezervný fond zostal oproti roku 2004 v nezmenenej výške. Nakoľko je výška základného imania predimenzovaná, Dozorná rada odporučila Rade banky zákonný rezervný fond nedopĺňať.

Objem rezerv v celkovej výške 686.004 tis. Sk bol spojený s technickými rezervami vytvorenými na krytie rizík z poisťovacích činností v objeme 442.270 tis. Sk, bankových činností v sume 166.350 tis. Sk a prevádzkovej činnosti v sume 77.384 tis. Sk. Oproti roku 2004 zaznamenali nárast o 140.261 tis. Sk, ktorý bol v rozhodujúcej miere ovplyvnený tvorbou rezerv na poskytnuté záruky a tvorbou technických rezerv z poisťovacích činností.

Výška ostatných pasív 179.644 tis. Sk bola tvorená položkami záväzkov voči klientom (155.722 tis. Sk) najmä v súvislosti so zabezpečovacími operáciami, položkami dodávatelia (6.713 tis. Sk), položkami záväzkov voči zamestnancom (4.252 tis. Sk), rezervami na nevyčerpané dovolenky (2.953 tis. Sk), položkami zúčtovania so zamestnancami (2.642 tis. Sk), časového rozlíšenia (2.562 tis. Sk), zúčtovania so sociálnymi inštitúciami (1.813 tis. Sk), oceňovacími rozdielmi z prepočtu cenných papierov (1.538 tis. Sk) a rezervou na overenie účtovnej závierky za rok 2005 (1.449 tis. Sk). 

Výsledok hospodárenia minulých rokov k 31.12.2005 predstavoval 8.075 tis. Sk a oproti predchádzajúcemu roku bol nižší o 111.004 tis. Sk, čo bolo spojené s dotáciou fondu na krytie obchodovateľných rizík.

Vývoj nákladov a výnosov

Celkové náklady EXIMBANKY SR v roku 2005 dosiahli 650.582 tis. Sk, čo predstavuje prekročenie rozpočtu o 25,2 %. Uvedené prekročenie bolo ovplyvnené vyššou tvorbou rezerv a opravných položiek a odpisom pohľadávky z poskytnutého prevádzkového preddavku. Uvedená pohľadávka však bola v plnej miere krytá vytvorenou opravnou položkou, ktorá bola následne použitá do výnosov. V porovnaní s rokom 2004 boli celkové náklady nižšie o 10,1 %, čo bolo spojené s nižšou tvorbou rezerv a opravných položiek.

1.	Náklady na finančné činnosti  vo výške 19.028 tis. Sk prekročili rozpočet o 20,4 % a boli tvorené najmä kurzovými stratami z precenenia cudzej meny a úrokmi z úverov prijatých od bánk. Prekročenie rozpočtu súvisí s vyššími kurzovými stratami v sume 9.721 tis. Sk, čo je výsledkom vývoja kurzu slovenskej meny v hodnotenom roku.
 
2.	Náklady spojené s poisťovacou a zaisťovacou činnosťou v objeme 9.287 tis. Sk predstavujú 32,5 % - né plnenie rozpočtu. Sú tvorené hlavne nákladmi na poistné plnenia po odpočítaní nákladov na poistné plnenia postúpených zaisťovateľom vo výške 4.703 tis. Sk. Obstarávacie náklady na poistné zmluvy dosiahli 4.223 tis. Sk. Nižšie plnenie rozpočtu súvisí s nižšími nákladmi na poistné plnenia, ktoré predstavujú 19,3 % - né plnenie rozpočtu. Oproti roku 2004 boli náklady spojené s poisťovacou a zaisťovacou činnosťou nižšie o 7,6 %. 

3.	Všeobecné prevádzkové náklady v sume 125.869 tis. Sk boli v porovnaní s rokom 2004 vyššie o 10.689 tis. Sk t.j. o 9,3 %, čo súvisí najmä s vyššími nákladmi na nakupované výkony. Oproti rozpočtu zaznamenali úsporu vo výške 31.211 tis. Sk a boli čerpané na 80,1 %. Na ich výške sa podieľali:

a)	Mzdové náklady sumou 44.712 tis. Sk, čo predstavuje čerpanie ich rozpočtovanej výšky na 84,4 % a nárast oproti roku 2004 o 3,9 %. Ich mierne zvýšenie súvisí so zmenami v systéme odmeňovania zamestnancov realizovanými v roku 2004 (zníženie objemu prostriedkov vyplácaných z fondu odmien a vyššie zaťaženie nákladov). Náklady na zamestnancov zahŕňajú mzdy zo závislej činnosti, ostatné osobné náklady, odstupné pri rozviazaní pracovného pomeru a príspevky k životným výročiam.

b)	Sociálne náklady objemom 12.879 tis. Sk predstavujú čerpanie rozpočtu na 72,8 % a medziročný nárast o 3,6 %, a sú tvorené najmä nákladmi na zdravotné, nemocenské, dôchodkové poistenie a na poistenie v nezamestnanosti.

c)	Dane a poplatky sumou 1.041 tis. Sk, pričom boli oproti rozpočtu plnené na   36,3 %. Ich nižšie plnenie súvisí s  položkou plánovanou na súdne poplatky, ktorá nebola v roku 2005 vyčerpaná. Oproti roku 2004 boli dane a poplatky vyššie o 9,8 %, čo bolo spojené najmä so zvýšením dane z nehnuteľností až o 145,0 %

d)	Nakupované výkony sumou 44.308 tis. Sk, čo predstavuje plnenie rozpočtu na 79,3 %. Úspora nákladov pri tejto položke v porovnaní s rozpočtom je výsledkom úsporného vynakladania prostriedkov. Oproti roku 2004 boli nakupované výkony vyššie o 8,9 %, čo bolo spojené najmä s vyššími nákladmi na opravu a údržbu softwaru. Tvorili ich :
-  materiálové náklady vo výške 3.596 tis. Sk, čo predstavuje čerpanie rozpočtu na 66,2 % a medziročný pokles o 9,1 %. Najväčší podiel mala spotreba kancelárskych potrieb v objeme 1.081 tis. Sk, spotreba ostatného materiálu v sume 1.061 tis. Sk a spotreba pohonných hmôt v objeme 794 tis. Sk,
-   nakupovaná energia (elektrická energia, plyn, voda) v objeme 2.081 tis. Sk, t.j. plnenie rozpočtu na 88,2 % a nárast oproti roku 2004 o 12,5 %. Ich zvýšenie je výsledkom nárastu cien energií v hodnotenom roku,
-  služby nemateriálovej povahy v sume 38.631 tis. Sk, čo predstavuje 80,4 % - né plnenie rozpočtu a medziročný nárast o 10,8 %.
Rozhodujúcou položkou boli ostatné služby nemateriálovej povahy vo výške 9.412 tis. Sk, t.j. plnenie rozpočtu na 84,8 % a medziročný nárast o 2,5 %. Tvorili ich najmä náklady na služby Reuters, na zabezpečenie ratingu spoločnosťou Moody´s, na služby databázy bankových subjektov BANKSCOPE, náklady na internet, na prevádzku pripojenia, na licencie antivírovej ochrany, náklady na denný monitoring TRIAS a iné. Na službách nemateriálovej povahy sa podieľali aj náklady na opravy a údržbu v sume 8.919 tis. Sk, plnenie rozpočtu na 90,1 %. Ich medziročný nárast o 44,8 % súvisí najmä s vyššími nákladmi na servisné služby a údržbu softwaru, nakoľko nové servisné zmluvy boli uzavreté až v 2. polroku 2004, pričom servisné poplatky neboli v 1. polroku 2004 uhrádzané. Ďalej sa na službách nemateriálovej povahy podieľali náklady na reklamné a propagačné služby (4.394 tis. Sk), cestovné (4.598 tis. Sk), semináre a školenia (3.149 tis. Sk), služby telekomunikácií (2.224 tis. Sk) poradenské a audítorské služby (1.865 tis. Sk) a iné. 

e)	Odpisy hmotného majetku v sume 18.047 tis. Sk predstavujú plnenie rozpočtu na 99,6 % a medziročný nárast o 6,7 %. Tvorili ich najmä odpisy budovy (9.601 tis. Sk), strojov, prístrojov a zariadení (5.366 tis. Sk), dopravných prostriedkov (1.441 tis. Sk) a drobného hmotného majetku (1.216 tis. Sk).

f)	Odpisy nehmotného majetku vo výške 4.882 tis. Sk (51,1 % - né plnenie rozpočtu) boli nižšie v dôsledku toho, že ku koncu roka 2005 neboli vyčerpané prostriedky na plánované investície súvisiace s novým informačným systémom EXIMBANKY SR.

4.	Tvorba rezerv a opravných položiek v sume 404.242 tis. Sk, čo znamená prekročenie rozpočtu o 41,3 %. Prekročenie rozpočtu je výsledkom vyššej tvorby rezerv a opravných položiek z bankových činností. Oproti roku 2004 boli náklady spojené s tvorbou rezerv a opravných položiek nižšie o 23,6 % najmä v súvislosti s nižšou tvorbou rezerv z poisťovacích činností.

Z toho bolo vytvorených 302.575 tis. Sk rezerv a opravných položiek z bankových činností, z toho tvorba rezerv predstavovala 154.024 tis. Sk a tvorba opravných položiek 148.551 tis. Sk. Rezervy boli vytvorené ku klasifikovaným zárukám a tvorba opravných položiek súvisela najmä s dotvorením opravných položiek ku klasifikovaným pohľadávkam zo zmenkových úverov.

Z poisťovacích činností bolo vytvorených 98.325 tis. Sk rezerv a opravných položiek, t.j. plnenie rozpočtu na 48,9 %. Z toho tvorba rezerv predstavovala 98.157 tis. Sk a tvorba opravných položiek 168 tis. Sk. Výška vytvorených rezerv súvisí hlavne s tvorbou technických rezerv na poistné budúcich období a technických rezerv na poistné plnenia.

Z prevádzkovej činnosti boli vytvorené rezervy v objeme 3.342 tis. Sk, t.j. 22,3 %- né plnenie rozpočtu. Podieľali sa na nich tvorba rezervy na záväzky z obchodno-záväzkových vzťahov vo výške 2.782 tis. Sk a na záväzky z pracovno-právnych vzťahov v čiastke 560 tis. Sk.  

5.	Ostatné prevádzkové náklady v sume 60.386 tis. Sk predstavujú výrazné prekročenie ich rozpočtovanej výšky 4.815 tis. Sk. Uvedené prekročenie súvisí najmä s odpisom pohľadávky z poskytnutého prevádzkového preddavku voči spoločnosti SLOVINVEST, a. s., Bratislava  v objeme 49.875 tis. Sk. Odpis pohľadávky bol realizovaný na základe rozhodnutia Rady banky, nakoľko súd zamietol žalobu EXIMBANKY SR o neplatnosť zmluvy s uvedenou spoločnosťou. Táto pohľadávka však bola v plnej miere krytá vytvorenou opravnou položkou, ktorá bola následne použitá do výnosov. Prekročenie ostatných prevádzkových nákladov súviselo aj s tvorbou rezerv na nevyčerpané dovolenky (2.953 tis. Sk) a tvorbou rezervy na overenie účtovnej závierky za rok 2005 (1.449 tis. Sk), ako aj s jednorazovým odpisom pohľadávky z bankových činností v sume 1.045 tis. Sk a odpisom pohľadávok z poisťovacích činností v objeme 220 tis. Sk. Rozpočet EXIMBANKY SR na rok 2005 s uvedeným odpisom pohľadávok nepočítal. Na celkovom objeme ostatných prevádzkových nákladov sa podieľali aj príspevky združeniam vyplývajúce z členstva EXIMBANKY SR v rôznych združeniach, poistné za poistenie majetku, za povinné zmluvné poistenie a havarijné poistenie osobných motorových vozidiel, za cestovné poistenie a poistné do rezervného fondu. Tieto položky neboli oproti rozpočtu na rok 2005 prekročené.

6.	Daň z príjmov právnických osôb vo výške 31.770 tis. Sk. Oproti rozpočtu bola daň z príjmov vyššia o 4.470 tis. Sk, čo bolo spôsobené vyššími pripočítateľnými položkami pre výpočet základu dane v súvislosti s tvorbou nedaňových rezerv a opravných položiek.

Celkové výnosy v roku 2005 dosiahli výšku 694.254 tis. Sk, čo predstavuje prekročenie rozpočtu o 24,7 %. Uvedené prekročenie rozpočtu súvisí s vyššími výnosmi z použitia rezerv a opravných položiek. Oproti roku 2004 boli celkové výnosy nižšie o 10,2 %, čo súviselo s nižšími výnosmi spojenými s poisťovacou a zaisťovacou činnosťou, ako aj s nižšími výnosmi z finančných činností. Na celkových výnosoch sa podieľali:

1.	Výnosy z finančných činností v objeme 208.027 tis. Sk, čo predstavuje splnenie rozpočtovanej výšky na 90,5 %. Oproti roku 2004 boli nižšie o 29,7 % v dôsledku všeobecného poklesu úrokových sadzieb z obchodovateľných aktív. Na výške finančných výnosov sa podieľali hlavne výnosy z bankových činností.

Výnosy z bankových (úverových a záručných) aktivít dosiahli 149.902 tis. Sk, čo znamená plnenie rozpočtu na 82,9 %. V porovnaní s predchádzajúcim rokom boli nižšie o 27,7 %, čo súviselo so znižovaním základnej úrokovej sadzby na úvery z 2,5 % p. a. v roku 2004 na 1,8 % p. a. ku koncu roka 2005. Na výnosoch z bankových aktivít sa podieľali najmä výnosy z refinančných úverov v sume 99.692 tis. Sk.

Výnosy z účtov v bankách vo výške 24.344 tis. Sk dosiahli 88,3 % - né plnenie rozpočtu a boli v porovnaní s rokom 2004 nižšie o 46,1 %. 

Výnosy z operácií s cennými papiermi vrátane štátnych pokladničných poukážok predstavujú 21.693 tis. Sk, t.j. prekročenie rozpočtu o 24,0 % a medziročný pokles o 10,9 %. Ich výška odrážala vývoj vo využívaní zdrojov určených na financovanie úverov.

Ostatné výnosy v objeme 12.088 tis. Sk, ktoré predstavujú medziročný pokles          o 36,6 %, zahŕňali kurzové zisky z precenenia cudzej meny. Ich prekročenie bolo spojené s vývojom kurzu slovenskej meny.

2.	Výnosy spojené s poisťovacou a zaisťovacou činnosťou v objeme 105.280 tis. Sk zaznamenali 50,7 % - né plnenie rozpočtu. Medziročný pokles výnosov o 46,1 % súvisí s nižším predpísaným poistným za poistenie neobchodovateľných rizík v hodnotenom roku. Ich pokles bol výsledkom toho, že bolo rozpracovaných viacero prípadov, pričom ich realizácia sa predpokladá v roku 2006. Na výške poisťovacích výnosov sa podieľali výnosy za predpis poistného po odpočítaní výnosov postúpených zaisťovateľom v sume 94.083 tis. Sk, prijaté provízie od zaisťovateľov v objeme 8.648 tis. Sk, výnosy z poskytovania informácií v objeme 2.126 tis. Sk a ostatné výnosy v čiastke 423 tis. Sk. Predpísané poistné z poistenia obchodovateľných rizík po odpočítaní výnosov postúpených zaisťovateľom predstavovalo 22.473 tis. Sk, t.j. prekročenie rozpočtu o 53,7 %. Predpísané poistné z poistenia neobchodovateľných rizík dosiahlo výšku 71.610 tis. Sk, čo je 39,2 % - né plnenie rozpočtu.

3.	Výnosy z použitia rezerv a opravných položiek vo výške 377.184 tis. Sk, čo znamená prekročenie ich rozpočtovanej výšky o 217,0 %. Prekročenie rozpočtu je výsledkom vyšších výnosov z použitia rezerv a opravných položiek z bankových činností. 

Z bankových činností boli použité rezervy a opravné položky v objeme 256.899 tis. Sk. Z toho výnosy z použitia opravných položiek predstavovali 208.782 tis. Sk a súviseli so splatením klasifikovaných pohľadávok zo zmenkových úverov. Taktiež boli použité rezervy vo výške 48.117 tis. Sk, čo bolo spojené s použitím rezerv k vystaveným zárukám.

Z poisťovacích činností boli použité rezervy a opravné položky v celkovej výške 64.936 tis. Sk, čo je plnenie rozpočtu na 96,9 % a medziročný nárast o 63,9 %. Z toho použitie rezerv predstavovalo 64.711 tis. Sk a bolo spojené s použitím technických rezerv na poistné budúcich období v objeme 41.610 tis. Sk a technických rezerv na poistné plnenia vo výške 23.101 tis. Sk.

Z prevádzkovej činnosti boli použité rezervy a opravné položky v sume 55.349 tis. Sk. Z toho bola použitá opravná položka k pohľadávke z poskytnutého prevádzkového preddavku voči spoločnosti SLOVINVEST, a. s., Bratislava v dôsledku odpísania uvedenej pohľadávky v sume 49.875 tis. Sk. Taktiež bola na základe rozhodnutia Rady banky použitá opravná položka k poskytnutému preddavku na modul Dealing informačného systému EXIMBANKY SR vo výške 5.474 tis. Sk z dôvodu zaradenia uvedeného modulu do užívania. 

4.	Ostatné prevádzkové výnosy v sume 3.763 tis. Sk. Tvorili ich výnosy z použitia rezerv na nevyčerpané dovolenky, predaja hmotného majetku, náhrady škôd, ostatné výnosy a zmluvné sankcie.

Z vývoja nákladov a výnosov EXIMBANKY SR v roku 2005 vyplynul výsledok hospodárenia po zdanení v objeme 43.672 tis. Sk. V porovnaní s rozpočtovanou výškou 37.230 tis. Sk bol prekročený o 17,3 %.

-	x  x  x  -

	Výsledky hospodárenia EXIMBANKY SR za rok 2005 poukazujú na pozitívny vývoj takmer vo všetkých oblastiach jej činnosti. S tým súvisí aj skutočnosť, že rozhodujúce ukazovatele, vymedzené v rozpočte na tento rok, boli splnené. EXIMBANKA SR prekročila rozpočtovanú výšku podpory exportu a ďalej pokračovala v skvalitnení štruktúry využitia disponibilných zdrojov pri súčasnej racionalizácii vlastnej prevádzky. Zároveň bola splnená rozpočtovaná výška výsledku hospodárenia.